《送赵彦诚》
元代·曹伯启

宦游忆昔留神京，岩廊接武皆豪英。相从既久知姓名，奋身半是齐东城。

东方山水钟英灵，人材济济怀忠贞。赵君家世居邹平，妙年胸次吞幽并。

昔从案牍嗟劳形，深衣幅巾务明经。十年潜心今存诚，兰台掾史奋鹏程。

此来平狱期无刑，况与冠玉联镳行。发奸擿伏如神明，光芒文彩刃发硎。

伫看政绩垂丹青，天南地北蜚嘉声。拂袖归来心迹清，华峰峨峨绣江澄。

齐鲁相望莫寒盟，它年倒屣须相迎。

作者简介：曹伯启（1255—1333）元文学家。字士开。砀山（今属安徽）人。元世祖至元中，荐除冀州教授，累迁集贤侍读学士，进御史台侍御史，出浙西廉访使。泰定初以年老告退。天历初，起任淮东廉访使，拜陕酉诸道行台御史中丞，辞疾不起。赠河南行省左丞，谥文贞。性庄肃，奉身清约。著有《曹文贞公诗集》（一名《汉泉漫稿》）十卷。生平事迹见《曹文贞公诗集》附录曹鉴《溢文贞公神道碑铭》、《元史》卷一七六。